Nuwe kinkel in skuurpapier-skandaal? | Netwerk24
Cameron Bancroft tydens die gewraakte balpeutery-toets in 2018 op Nuweland. Foto: Reuters
Krieket Australië (CA) het die kolwer Cameron Bancroft gevra of hy enige nuwe inligting oor die skuurpapier-skandaal van 2018 in Kaapstad het nadat hy in 'n onderhoud daarop gesinspeel het dat die span se boulers ook van die balpeutery-planne bewus was.
Die aanvangskolwer is vir nege maande geskors, terwyl die toenmalige kaptein en -onderkaptein, Steve Smith en David Warner, elk vir 'n jaar geskors is vir hul aandeel in dié skandaal. SuperSport se TV-kameras het Bancroft destyds op heterdaad betrap waar hy 'n stukkie skuurpapier in sy broek probeer wegsteek nadat hy dit gebruik het om die bal te manipuleer in die derde toets teen Suid-Afrika.
'n Skermgreep van die oomblik toe Cameron Bancroft die stukkie skuurpapier in sy broek probeer wegsteek het. Skermgreep: SuperSport
Daarna het 'n CA-ondersoek die res van die span van enige skuld vrygespreek, maar Bancroft het Vrydag in 'n onderhoud met The Guardian in Engeland nuwe vermoedens laat posvat dat dié drietal nie die enigste skuldiges was nie.
"Wat ek gedoen het, baat uiteraard die boulers en die bewustheid rondom dit is waarskynlik vanselfsprekend," het Bancroft gesê.
Toe hy gevra is oor duidelikheid oor of die boulers geweet het, het hy geantwoord: "Uhm . . . ja, kyk, ek dink, ja, ek dink dit is baie waarskynlik vanselfsprekend."
Ben Oliver, CA se uitvoerende hoofbestuurder van nasionale spanne, het Maandag gesê daar is na Bancroft uitgereik om hom te herinner dat hy enige bykomende inligting, wat hy nie in die oorspronklike "deeglike ondersoek" weergegee het nie, nou kan deel. – Reuters
Meer oor: Suid-Afrika | Krieket | Balpeuter-Skandaal | Cameron Bancroft | Balpeutery | Krieket Australië | Sandpapergate